text: Stór bygging fer fram á økinum, har Ríkissjúkrahúsið stendur. Nýggir bygningar eru komnir undan kavið, og tú fært eyga á stórt, gult skelti hjá byggifyritøkuni við orðunum “Vi bygger for livet”. Orð, ið helst eisini meinast symbolskt og sipa til ta uppgávu, sum Ríkissjúkrahúsið hevur. Gomlu bygningarnir eru niðurrivnir, og nýggir eru komnir undan kavi.
  Men á myndini, sum eg tók hendan dagin, situr eisini hin navnframi Niels R. Finsen, og grundar. Talan er um standmyndina av kenda læknanum, sum í 1903 fekk Nobelheiðursløn fyri at fremja eitt slóbrótandi arbeiði innan stráluviðgerð. Sjálvur hevði hann ringa heilsu og doyði bert 43 ára gamal. Men hann stóð fyri einum vísindaligum framstigi og var við at “byggja fyri lívið”.
text: #000000
text: Vit føroyingar hava hug at kanna okkum hendan áhugaverda mann, tí hann vaks upp í Føroyum og livdi í tíðarskeiðinum 1860 til 1904. Hann var amtmanssonur. Hetta er um sama mundið, sum ein annar maður gjørdi eitt slóbrótandi arbeiði í Føroyum, skotski trúboðarin William G. Sloan, sum hevði lært seg danskt, tí føroyska skriftmálið ikki tá var komið fyri seg. Sloan var jú barnavinur, sum ofta sang fyri børnunum, og tiltikið er, at hann plagdi at leggja hond sína á høvd teirra og siga “tro på Jesus”.
  Hóast aldursmunin hava teir báðir, Sloan og Finsen, kenst. Tað framgongur av bók eftir danska læknanum Anker Aggerbo, sum hevur skriva ævisøgu um Finsen. Har umtalar Aggerboe William G. Sloan, og sigur m.a. frá, hvussu Sloan var eins og ein “Pater Familias” í Havnini, sum ofta tók ímóti ferðafólki niðri við lendingina. Og hann veit at siga, at einaferð vísti Niels Finsen ein vakran træskurð fyri Willam Sloan, sum hann hevði gjørt. Men samtalan hevur verið avbrotin, tí – sum Aggerbo sigur frá – í tí sama fær Sloan eyga á eina grind úti í fjørðinum. Hann, altso Sloan, fer at rópa “grindaboð” og støkkur í ídni sínum yvir í hitt enska. Eitt dømi um, hvussu skotski trúboðarin hevði gjørt seg til eitt við fólkið og hevur tikið lut í gerandisdegi føroyinga.
text: #000001
text: So Niels Finsen hevur kent og umgingist tann vinarliga, hvítskeggjuta trúboðaran, ið var komin uttanífrá, men gjørdist ein býarmynd í Havn, tá Finsen vaks til mans. Eftir loknan realskúla fór Finsen á Herlufsholm at ganga í skúla, síðani var hann í Íslandi og tók studentsprógv, og í 1882 fór hann at lesa til lækna í Keypmannahavn. Við nýggju, slóbrótandi ljósviðgerðum sínum fekk hann seinni stóran týdning fyri læknavísindina, og viðgerðir hansar vóru mongum til hjálp. Vit mugu ásanna, at tað eru nógvir hættir at “byggja fyri lívinum” og gera mun fyri tað ættarlið, sum vit eru ein partur av.
  Og so havi eg hug at leggja aftrat, at Niels R. Finsen hevur vissuliga verið ein av teim mongu børnum í Havn, sum fekk kærleiksfullu heilsanina hjá William G. Sloan “tro på Jesus”.
text: #000002